google/wiki40b huggingface dataset:
Vostok (kosmosa kuģis)

Vostok (krievu: Восток "austrumi") bija pirmo PSRS kosmosa kuģu sērija 1960. gados.
Kosmiskais aparāts sākotnēji tika iecerēts, lai to varētu izmantot spiegošanas mērķiem: uzņemtās fotofilmas tiktu atgrieztas nolaižamajā aparātā (Zeņit). Galvenais konstruktors šo konstrukciju izveidoja tādu, ka ar to varētu lidot un atgriezties uz zemi arī cilvēks. Tikai šī projekta militārā prioritāte ļāva gūt atbalstu no valsts augstākajām institūcijām.

Konstrukcija

Kosmiskā kuģa kopējā masa sasniedza 4,73 tonnas, garums (bez antenām) - 4,4 m., maksimālais diametrs - 2,43 m.
Vostok sastāvēja no lodveida nolaižamā aparāta un koniska instumentu nodalījuma. Nolaižamais aparāts bija 2,3 m diametrā un ar 2,46 t masu. Tajā atradās katapultējamais krēsls, ar kuru kosmonauts varēja katapultēties starta laikā, ja notiktu nesējraķetes avārija. Tāpat katapultēšanos izmantoja nolaišanās laikā, jo nolaižamais aparāts nebija apgādāts ar mīkstās piezemēšanās sistēmu. 7 km augstumā kosmonauts katapultējās, un nolaidās uz zemes ar izpletni. Instrumentu nodalījums bija 2,43 m diametrā un 2,25 m garumā ar masu 2,27 t. Tajā atradās bremzēšanas dzinējsistēma un degvielas tvertnes.

Vostok 1K

Vostok 1K bija prototipa kosmiskais aparāts. To izmantoja, lai izmēģinātu pamatsistēmas un pārbaudītu izvelēto koncepciju.

Vostok 3KA

Vostok 3KA izmantoja tieši cilvēku lidojumiem (pirmie divi bija bezpilota izmēginājumu lidojumi). Pavisam veikti seši kosmonautu lidojumi.
Produkta dzīves cikls

Mārketinga plānošana

Lai, plānojot mārketinga pasākumus un programmas, atsegtu iespēju esamību, nepieciešams izvērtēt tā produkta dabu, kuru uzņēmums vēlas pārdot un produkta uzvedības īpatnības tirgū. Stratēģijas formulēšanā svarīgs solis ir uzņēmuma potenciāla orientēšana uz tām precēm, kuru ražošanā un realizācijā uzņēmumam ir konkurences priekšrocības. Lielā mērā stratēģiju nosaka uzņēmuma stiprās puses, ko, savukārt, nosaka produktu klāsts, kādu uzņēmums ražo, un arī to produktu klāsts, kādu uzņēmums ražos turpmāk. Tāpēc jāanalizē uzņēmuma produkts un jānosaka, kāda ir tā daļa tirgū patlaban un kāda tā varētu būt nākotnē. Produkta dzīves cikls noris tur, kur ir pircēji un lietotāji. Tas dod iespēju labāk izvērtēt katra produkta vērtīgumu pircējam, kā arī produkta lomu uzņēmuma attīstības nodrošināšanai. Tāpēc produktu sortimentu jāveido tā, lai pašreizējie ieguldījumi nākotnē dotu peļņu, vienlaikus veidojot vajadzībām atbilstīgu naudas plūsmu.
Uzņēmums var uzlabot savu ekonomisko labklājību, nodrošinot ražoto produktu dzīves ciklu pārklāšanos. Tas nozīmē, ka brīdī, kad tirgus vēl piesātināts ar vienu produktu, tirgū jāievada jauns produkts. No mārketinga viedokļa ar dzīves ciklu saprot, ka precēm tirgū ir ierobežots mūžs - preču realizācijai ir dažādi posmi un katrs no tiem nosaka nepieciešamību pēc dažādām mārketinga darbībām un peļņa, kas gūta preci pārdodot, preces dzīves cikla dažādos posmos pieaug vai samazinās. Zinot dzīves cikla posmu, kurā prece atrodas vai atradīsies, var prognozēt un plānot tās ražošanu un pārdošanu, labāk izstrādāt mārketinga stratēģiju un taktiku.
IEEE 802.11

802.11a

Tā, kā sākotnējā standarta ātrumi bija pārāk mazi, 1999. gadā pieņēma 802.11 papildinājumu - 802.11a, kur maksimālais fiziskā slāņa datu pārraides ātrums ir 54Mbit/s. Šis standarts lieto tādus pašus kanāla slāņa protokolus kā sākotnējais 802.11 standarts, taču darbojas 5GHz frekvencē un lieto OFDM modulāciju. Šim standartam atbilstošie izstrādājumi bija pieejami relatīvi vēlu un bija dārgi, jo 5GHz elektronika bija dārga un maz pieejama. Sākotnējajiem izstrādājumiem bija arī problēmas ar attālumu (bezvadu tīklam bija mazs apraides lauks). Šī standarta galvenās priekšrocības ir lielāks lietojamo kanālu skaits (4-8 reizes vairāk kā 2,4GHz standartiem, atkarībā no jurisdikcijas) un mazāk traucējumu (2,4GHz ierīces ir izplatītākas).
Šeit lietotā OFDM modulācijas shēma lieto 52 subnesējus, no kuriem datu pārraidei lieto 48 (atlikušie 4 ir sinhronizācijai). Subnesēju modulācija var būt BPSK, QPSK, 16QAM vai 64QAM. Katrs subnesējs aizņem 312,5kHz frekvenču joslu.

802.11b

Šo standartu arī pieņema 1999. gadā. Tas lieto 2,4 GHz frekvenci un DSSS modulāciju. Te maksimālais fiziskā slāņa datu pārraides ātrums ir 11Mbit/s. 802.11b ir visizplatītākais bezvadu tīklu standarts, un ar to sākās bezvadu tīklu izplatība.

802.11g

2003. gadā pieņema vēlvienu papildinājumu sākotnējam 802.11 standartam. Šeit lieto 802.11a modulāciju (OFDM) 2,4GHz frekvencē un maksimālais fiziskā slāņa datu pārraides ātrums ir 54Mbit/s. Šis standarts ir guvis plašāku izplatību nekā 802.11a, jo šādām frekvencēm aparatūru izgatavot sanāk lētāk.

802.11n

Šis standarts vēl nav pieņemts, taču sagaidāms, ka te būs lielāks maksimālais datu pārraides ātrums (~200Mbit/s). To paredzēts panākt lietojot vienlaicīgi vairākas antenas. Lai arī standarts vēl nav pabeigts, jau ir pieejama draft standart (uzmetumstandarta) aparatūra. Šo ir paredzēts darbināt 2,4 un 5 GHz frekvencēs.
Spēlmaņu nakts 2010/2011

Teātra balvas Spēlmaņu nakts 2010/2011 svinīgā noslēguma ceremonija 2011. gada 23. novembrī norisinājās Mihaila Čehova Rīgas Krievu teātrī. To veidoja režisors Elmārs Seņkovs, dramaturgs Jānis Balodis, scenogrāfs Reinis Dzudzilo, horeogrāfe Elīna Lutce un mūzikas režisors — Jānis Holšteins Upmanis (Goran Gora), bet ceremoniju vadīja Jakovs Rafalsons un Varis Klausītājs. 2010./2011. gada teātra sezonas jauniestudējumu skates balvas tika pasniegtas 17 nominācijās. Tika pasniegta arī žūrijas specbalva, "Ģimenes aptiekas" balva „Sudraba piesta” un skatītāju simpātijas balvas no „Spēlmaņu nakts” ģenerālsponsora "Nordea banka". Otro gadu pēc kārtas slepenais labvēlis pasniedza balvu „Gada jūsma”. Balva par mūža ieguldījumu Teātra mākslā 2011. gadā tika pasniegta diviem māksliniekiem.

Žūrija

Tāpat kā iepriekšējā sezonā, arī 2010./2011. gada teātra sezonas jauniestudējumu skatē tika realizēta divpakāpju žūrija. Pirmā posma ekspertu komisija izvirzīja balvu kandidātus 17 nominācijās, bet viņu iesākto darbu turpināja vērtēšanas otrās kārtas žūrija, kura no izvirzītajiem nominantiem izvēlējās „Spēlmaņu nakts” balvu laureātus.
Kemnica

Vēsture

Pilsēta rakstos pirmoreiz pieminēta 1143. gadā. Ap 1170. gadu Frīdrihs Barbarosa piešķīra Kemnicai pilsētas tiesības. 1307. gadā tā nokļuva Meisenes markgrāfistes pakļautībā. Viduslaikos — tekstilrūpniecības un tirdzniecības centrs. 19. gadsimtā attīstījās kā rūpniecības centrs, dažkārt saukta par "Saksijas Mančestru". Pirms kara Kemnica bija koncerna Auto Union mītnes vieta. Smagi cietusi uzlidojumos Otrā pasaules kara laikā. 1949. gadā Auto Union vadība no Kemnicas pārcēlās uz Ingolštati, tā izveidojot pašreizējo kompānijas Audi galveno mītni. VDR laikā, no 1953. līdz 1990. gadam, pilsētas nosaukums bija Karlmarksštate (Karl-Marx-Stadt). Pilsētas apkārtnē notika urāna ieguve.

Ekonomika

Pie pilsētas atrodas Volkswagen autodzinēju rūpnīca.

Izglītība, kultūra, tūrisms un sports

Pilsētā atrodas Kemnicas Tehniskā universitāte (Technische Universität Chemnitz). Pilsētā atrodas Guncenhauzera modernās mākslas muzejs (Museum Gunzenhauser).

Cilvēki

Kemnica dzimuši Latvijas arhitekts Oto Dīce (Otto Dietze, 1833—1890), futbolists Franks Rosts (Frank Rost, 1973), gleznotājs Kārlis Šmits-Rotlufs (Karl Schmidt-Rottluff, 1884—1976).
16. gadsimtā Kemnicā dzīvoja mineraloģijas pamatlicējs Georgijs Agrikola (Georgius Agricola, 1494—1555). No 1902. līdz 1918. gadam par Kemnicas avīzes Volksstimme redaktoru strādāja Gustavs Noske (Gustav Noske, 1868—1946). Pilsētas skolā mācījusies daiļslidotāja Katarina Vita (Katarina Witt, 1965). Šeit savu futbolista karjeru sācis Mihaels Ballaks (Michael Ballack, 1976).
Natas (datorvīruss)

Natas (angliski: otrādi Satan - Sātans) ir datorvīruss, ko sarakstījis 18 gadu vecais hakeris Džeimss Džentls no Sandiego, Kalifornijas. Tas ir neredzams, atmiņā mītošs vīruss. Vīruss pirmo reizi parādījās 1994. gada maijā, Meksikā un ASV dienvidrietumu daļā. Tas pat tika līdz valsts otrai pusei un inficēja Slepenā Dienesta datorus paralizējot tā datortīklu uz aptuveni 3 dienām. Tas noveda pie izmeklēšanas un aizdomām ka vīruss bija speciāli domāts valdības datoriem, kas nebija patiesība.
Uz aktivitātēm balstīta pašizmaksas kalkulācijas metode

Vēsture

19. gadsimta sākumā, pārejot no liela darbaspēka apjoma uz mašinizētu ražošanu jeb, iestājoties Industriālajai Revolūcijai, ļoti būtiski izmainījās arī grāmatvedības sistēma. Daudz intensīvāks un sarežģītāks ražošanas process, kā arī izmaiņas uzņēmējdarbības vidē prasīja daudz precīzāku finanšu uzskaites sistēmu. ABC metode sākotnēji tika ieviesta 1980. gados, jo tā uzlaboja nopietnus trūkumus tradicionālajā izmaksu kalkulēšanas sistēmā. Tradicionālā sistēma parasti izmanto tikai trīs izmaksu kategorijas: darbaspēku, materiālus un pieskaitāmās izmaksas. Lai gan ražošanas uzņēmumi kopumā varēja noskaidrot savu ražojumu izmantoto darbu un materiālus, to izmaksu sistēma piešķīra netiešās un atbalsta izmaksas — “pieskaitāmās”, kuras uzņēmumiem bija daudz grūtāk attiecināt uz gala produktu.
Balsošana Eirovīzijas dziesmu konkursā

Konkursa gaitā vairākkārt ir mainījusies Eirovīzijas dziesmu konkursa balsošanas kārtība. Eirovīzijas dziesmu konkursa uzvarētājs tiek izvēlēts pēc tā brīža balsošanas sistēmas. Katras valsts profesionālā žūrija un skatītāji atsevišķi dod 12, 10 un 8-1 punktus. Pašreizējā balsošanas sistēma ieviesta 2016. gada Eirovīzijas dziesmu konkursā.

Visvairāk iegūto punktu

Poļinas Gagarinas no Krievijas A Million Voices 2015. gada konkursā bija pirmā konkursa dziesma, kura ieguva vairāk par 300 punktiem, neuzvarot tajā. Damī Imas no Austrālijas Sound of Scilence2016. gada konkursā bija pirmā konkursa dziesma, kura ieguva vairāk par 500 punktiem, neuzvarot tajā. Kristiāna Kostova no Bulgārijas Beautiful Mess 2017. gada konkursā bija pirmā konkursa dziesma, kura ieguva vairāk par 600 punktiem, neuzvarot tajā. Šajā pašā gadā Salvadors Sobrals no Portugāles ar dziesmu Amar pelos dios kļuva par pirmo dziesmu Eirovīzijas dziesmu konkursa vēsturē, kura ir ieguvusi vairāk par 750 punktiem.

Vienādu rezultātu noteikums

Vienādu rezultātu noteikumu Eirovīzijas dziesmu konkursā ieviesa pēc 1969. gada konkursa, kad uzvarēja 4 dalībvalstis – Francija, Lielbritānija, Nīderlande un Spānija. Bez vienādu rezultātu noteikuma visas četras valstu pārstāves ieguva Eirovīzijas uzvarētāja statusu. 1969. gada rezultātu dēļ sekojošā – 1970. gada konkursu boikotēja Austrija, Norvēģija, Portugāle, Somija un Zviedrija. Ja jau 1969. gada konkursā būtu ieviests vienādu rezultātu noteikums, uzvarētu Francija.

0 punktu ieguvēji

Parasti katra Eirovīzijas dziesmu konkurs dalībvalsts saņem punktus, taču dažās situācijās kāda dalībvalsts balsošanas beigās nesaņem nevienu punktu.
Pirmā reize, kad kāda dalībvalsts nesaņem punktus, jeb iegūst 0 punktus bija 1962. gada konkursā, kad četras valstis ieguva zemāko punktu skaitu, kas iespējams. Pēdējā reize, kad kāda valsts ieguva 0 punktus balsošanas beigās bija 2015. gada konkursā.

2016–pašlaik

Kopš 2016. gada konkursa, kad ieviesta jaunā balsošanas sistēma, iespēja iegūt 0 punktus konkursā ir daudz zemāka nekā iepriekš. Pašlaik nav neviena valsts, kas finālā pēc jaunās sistēmas ieviešanas fināla balsojuma beigās ir ieguvusi 0 punktus.
Staņislavs Ivbuls

Biogrāfija

Staņislavs Ivbuls piedzima 1884. gada 23. septembrī (pēc vecā stila — 10. septembrī) Kalupes pagasta "Stūrišķos". Bijis aktīvs sabiedrisks darbinieks, vadīja Latgales kultūras biedrību "Saule", kā arī tās Daugavpils nodaļu. Bijis arī Daugavpils apriņķa valdes loceklis. Bijis arī Kalupes pagasta padomes priekšsēdētājs.
1922. gadā ievēlēts 1. Saeimā. Darbojies pašvaldību komisijā. 1925. gadā ievēlēts 2. Saeimā, bijis ne vien pašvaldību komisijas biedrs, bet arī agrārpolitikas un lauksaimniecības lietu, kā arī juridiskās komisijas loceklis. 1928. gadā ievēlēts 3. Saeimā. Bijis zemkopības ministra Artura Alberinga biedrs. 1931. gadā ievēlēts 4. Saeimā, darbojies pieprasījumu un centrālās zemes ierīcības komisijās.
1933. gadā kļuvis par satiksmes ministru Ādolfa Bļodnieka vadītajā valdībā, amatu paturējis arī nākamajā — Kārļa Ulmaņa veidotajā — Ministru kabinetā. Pēc valsts apvērsuma 1934. gada 15. maijā un tai sekojošās valdības maiņas ticis nomainīts. Tajā pašā gadā par 40 000 latiem iegādājies Kalupes muižu. Miris 1941. gadā izsūtījumā.
Anni Lākmane

Biogrāfija

1970. gados bijusi viena no Vācijas Federatīvās Republikas vadošajām šahistēm. Vairākkārt piedalījusies Vācijas Federatīvās Republikas sieviešu šaha čempionātos, kuros četras reizes kļuvusi par uzvarētāju (1970, 1972, 1974, 1976). Pārstāvējusi Vācijas Federatīvās Republikas komandu Pasaules šaha olimpiādēs, kurās piedalījusies 6 reizes (1972—1982), un komandu vērtējumā izcīnījusi bronzas (1978) medaļu. 1973. gadā piedalījusies Ziemeļu kausa izcīņā šahā komandām, kurā uzvarējusi visas savas partijas. 1975. gadā Pulā piedalījusies Pasaules šaha čempiones izcīņas cikla zonas turnīrā. 1980. gadu otrajā pusē beigusi savu šahistes karjeru.
Ģenerators

Līdzstrāvas ģenerators

Līdzstrāvas ģenerators sastāv no rotora ar tinumiem, kolektora, un statora ar elektromagnētiem. Mazjaudīgiem ģeneratoriem iespējams arī stators ar pastāvīgajiem magnētiem. Statora tinumus parasti slēdz vai nu paralēli rotoram vai arī lieto neatkarīgo ierosmi. Ģeneratora spriegumu regulē mainot ierosmes strāvu. Ģenerētā strāva inducējas rotorā.
Šāda veida līdzstrāvas ģeneratorus mūsdienās cenšas aizstāt ar sinhronajiem maiņstrāvas ģeneratoriem, jo tie pie tās pašas jaudas ir mazāki un izturīgāki, jo tiem nav vajadzīgs kolektors. Līdzstrāvu no tiem iegūst ar taisngriezi.

Sinhronais maiņstrāvas ģenerators

Sinhronais ģenerators sastāv no rotora, kurā atrodas elektromagnēti, un statora, kurā atrodas tinumi. Ierosmes strāvu rotoram pievada ar kontaktgredzeniem. Sinhronais ģenerators pēc uzbūves ir līdzīgs sinhronajam dzinējam. Sinhronais ģenerators pēc darbības principa ir līdzīgs arī līdzstrāvas ģeneratoram, te tikai rotora un statora tinumi ir samainīti vietām un nav kolektora, kas iztaisnotu ģenerēto maiņstrāvu.
Ģeneratora spriegums ir atkarīgs no rotācijas ātruma un ierosmes strāvas. Frekvence ir atkarīga tikai no rotācijas ātruma. Šī iemesla dēļ, lielo ģeneratoru rotācijas ātrumu lielajās elektrostacijās uztur pēc iespējas konstantu, jo no tā ir atkarīga tīkla sprieguma frekvence.
Maziem sinhronajiem ģeneratoriem rotorā ir tikai magnēts. Tie ir visvienkāršākie ģeneratori, taču nav iespējams regulēt to spriegumu un tiem ir ierobežota maksimālā jauda.
Mars Orbiter Mission

Lidojuma gaita

Mars Orbiter Mission tika palaists 2013. gada 5. novembrī 09:08 UTC ar nesējraķeti PSLV-XL (lidojums C25) no Satiša Dhavana kosmosa centra pirmā starta laukuma.
Līdz 16. novembrim MOM bija plānoti seši manevri, lai paaugstinātu apogeju līdz 23 000 km un perigeju līdz 238 km.
Pirmie trīs manevri veikti veiksmīgi, bet 11. novembrī cetrurtajā dzinēja darbības reizē ātruma pieaugums bija tikai trešā daļa no plānotā. Pēc kļūmes noskaidrošanas 12. novembrī veikts kompensējošais manevrs. Tad 15. novembrī veikts 243,5 sekunžu manevrs.
30. novembrī 19:19 UTC veikta 23 minūšu dzinēju darbināšāna, pēc kuras Mars Orbiter Mission ievadīts trajektorijā uz Marsu. Ceļā uz planētu bija paredzēti četri korekcijas manevri. Pirmais veikts 2013. gada 11. decembrī. 2014. gada aprīlī paredzētais manevrs tika atcelts, jo zondes trajektorija bija ļoti tuva paredzētajai. Otrs korekcijas manevrs veikts 11. jūnijā. Trešais plānotais manevrs tika atcelts, jo MOMO trajektorija bija ļoti tuva paredzētajai, bet tomēr 22. septembrī veikta 3,9 sekunžu ilga dzinēja testa iedarbināšana.
Marsa orbītu Mars Orbiter Mission sasniedza 2014. gada 24. septembrī. 01:47 UTC iedarbināts zondes dzinējs, kurš darbojās 24 minūtes, līdz ar to kosmiskais aparāts iegāja planētas orbītā.
Eseni

Fon Eseni (vācu: von Essen) ir sena vācbaltiešu dzimta (Essen a.d. H. Nauckshen-Orrisaar), kas Livonijā zināma kopš 15. gadsimta un bija ierakstīta Vidzemes bruņniecības un Igaunijas bruņniecības matrikulās. Vēlāk dzimtas atzari izplatījās arī Zviedrijā, Prūsijā un Krievijā.

Vēsture

Uzskata, ka dažādo Esenu dzimtu nosaukums cēlies no Esenes Vestfālenes zemē, bet šo dzimtu radniecība ģenealoģiski nav pierādāma. Zināms, ka 1470. gadā Rīgas arhibīskapijas Madlienas draudzes novadā (Kirchspiel Sissegal) atradās Esenu muiža (vācu: Essenhof), kas piederēja Johanam un Heinriham no Esenes (von Essen).
Zviedru laikos 17. gadsimtā Esenu dzimta uzticīgi kalpoja Zviedrijas ķēniņiem. Tomasa Esena (miris 1627) dēlu ģenerālmajoru Aleksandru fon Esenu uzņēma Zviedrijas dižciltīgo sarakstos, bet viņa dēliem Reinholdam Vilhelmam fon Esenam (1669–1732) un Hansam Heinriham fon Esenam (1674–1729) piešķīra baronu titulu, attiecīgi, 1717. un 1719. gadā. 1643. gadā Eseniem piederēja Esnas muiža (Orrisaar) Jervā Zviedru Igaunijas provincē un Naukšēnu muiža (Naukschen) Rūjienas draudzes novadā Zviedru Vidzemes provincē. Hanss Heinrihs von Esens bija Zviedrijas feldmaršals.
Pēc Vidzemes un Igaunijas pievienošanas Krievijas impērijai Eseni dienēja arī tās armijā. Esenu dzimtu 1745. gadā uzņēma Igaunijas bruņniecības matrikulā, bet 1747. gadā Vidzemes bruņniecības matrikulā, bet 1890. gadā Sāmsalas bruņniecības matrikulā. Magnuss Gustavs fon Esens (1759–1813) bija Rīgas militārais gubernators 1812. gada kara laikā, kurš pēc leģendas izdarīja pašnāvību pēc Rīgas priekšpilsētu nodedzināšanas. Oto Vilhelms fon Esens (1761–1834) bija Igaunijas gubernators. Krievijas impērijas kara flotes admirālis Nikolajs fon Esens (Николай Оттович фон Эссен, 1860—1915) bija Baltijas kara flotes komanieris Pirmā pasaules kara laikā.
Synergium

Pakalpojumi

Synergium sniedz lokalizācijas un tulkošanas pakalpojumus uzņēmumiem, kuri darbojas globālajā tirgū. Uzņēmuma specializācija ir dažādu nozaru, piemēram, autorūpniecības, patēriņa elektropreču ražošanas, finanšu, IT, juridiskās jomas, mašīnbūves, dažādu dzīvības zinātņu jomu un tūrisma nozares, tehniskās dokumentācijas lokalizācija un tulkošana.
Tehnisko tekstu tulkošanu uzņēmumā Synergium veic, ievērojot standartu EN 15038, kurā paredzēti šādi tulkošanas procesa posmi: tulkošana, pašpārbaude, pārskatīšana, rediģēšana, korektūra un galīgā pārbaude.

Tīmekļa vietņu vai programmatūras lokalizācija

Tīmekļa vietņu vai programmatūras lokalizācijas process ietver tulkošanu, rediģēšanu un korektūru: 1) tulkotāja ar atbilstošu pieredzi izvēle; 2) tulkošana (ievērojot atbilstošu stilu un ieteicamo terminoloģiju); 3) rediģēšana.
Tīmekļa vietņu vai programmatūras lokalizācijas rediģēšanā ietilpst gramatikas, stila un citu elementu pārbaude. Lokalizācijas speciālisti var arī augšupielādēt iztulkoto un izrediģēto tekstu satura pārvaldības sistēmā, tādējādi nodrošinot nepieciešamo noformējumu.

Tulkošana

Tekstu tulko tulkotāji, kam mērķvaloda ir dzimtā valoda, un kuri ir specializējušies noteiktā jomā un izturējuši valodas kvalitātes pārbaudījumu. Lai nodrošinātu tulkojuma konsekvenci, tiek izmantotas tulkošanas atmiņas.

Rediģēšana

Synergium sniedz plašu rediģēšanas pakalpojumu klāstu: no vispārīgas pārbaudes līdz pilnīgai teksta pārstrādei vai tulkojuma un oriģināla salīdzinājumam, lai pārbaudītu stila konsekvenci un nodrošinātu teksta gramatikas un terminoloģijas pareizību.

Korektūra

Korektūra ir tulkošanas procesa pēdējais posms. Tas palīdz nepieļaut dokumentā kļūdas (pareizrakstības, gramatikas un formatējuma kļūdas).

Nozīmīgākās tulkojumu valodas

Austrumeiropas valstu valodas (igauņu, bulgāru, krievu, čehu, ukraiņu, ungāru, vācu, slovāku, latviešu, lietuviešu, poļu), NVS valstu valodas (armēņu, azerbaidžāņu, kazahu, uzbeku, turkmēņu).
5. septembris

5. septembrisir gada 248. diena pēc Gregora kalendāra (249. garajā gadā). Līdz gada beigām ir atlikušas 117 dienas.
Latvijas purvi

Purvi Latvijā aizņem 4—5 % no valsts platības. Kopumā Latvijā reģistrēti 5078 purvi, no kuriem 1,5% ir lielāki par 1000 ha. 69% no purvu kopplatības aizņem augstie purvi, 28,5% — zemie purvi un 1,8% — pārejas purvi.

Platība

4,7% no valsts teritorijas pēc Latvijas Valsts mežu datiem. Pēc Latvijas Valsts zemes dienesta 2012. gada datiem Latvijā purvi ir 2 431 km² platībā, un tie aizņem 3,8% no valsts teritorijas, bet Latvijas Kūdras ražotāju asociācija ziņo, ka purvi Latvijā 10,7% no valsts teritorijas.
19. ieroču SS fizilieru bataljons

Izveidošana

19. fizilieru bataljons tika izveidots līdz ar 2. SS brigādes pārformēšanu divīzijā 1944. gada martā 333 vīru sastāvā pulkvežleitnanta Taubes vadībā kā divīzijas papildinājumu bataljons, pēc tam vadību pārņemot majoram Laumanim, maijā papildinot ar vīriem no 2. apmācības pulka. 1944. gada 27. jūlijā bataljonā bija trīs grenadieru rotas un viena smagā rota.
Kamalija Bulatova

Biogrāfija

Tatarstānas šaha skolas audzēkne. 2015. gadā uzvarējusi Tatarstānas pilsētas Zeļenodoļskas šaha čempionātā vīriešu konkurencē. 2016. gadā bijusi labākā Tatarstānas sieviešu šaha čempionātā. 2015. gadā bijusi otrā Krievijas jauniešu šaha čempionātā meiteņu G15 vecuma grupā, bet pēc gada uzvarējusi šajā turnīrā.
Pārstāvējusi Krieviju dažādos Eiropas un pasaules jauniešu šaha čempionātos. 2012. gadā Jasos bijusi otrā Pasaules skolēnu šaha čempionātā meiteņu G08 vecuma grupā. 2018. gada augustā Rīgā uzvarējusi Eiropas jauniešu šaha čempionātā G16 vecuma grupā.
XHTML

Paplašināmā hiperteksta iezīmju valoda jeb XHTML (saīsinājums no Extensible Hypertext Markup Language) ir iezīmju valoda, kas nodrošina tās pašas iespējas, ko HTML, taču nosaka daudz striktāku valodas sintaksi. Ja HTML ir SGML lietojums, tad XHTML ir XML lietojums. XHTML 1.0 kļuva par Globālā Tīmekļa Konsorcija rekomendāciju 2000. gada 26. janvārī.

Pārskats

XHTML valoda ir HTML valodas pēctece un būtībā arī tās pašreizējā versija. Vajadzībā pēc striktākas HTML versijas radās līdz ar domu, ka tīmekļa saturu jāpiegādā plašākam ierīču spektram (piemēram, mobilajiem telefoniem), no kurām daudzām ir ierobežoti resursi, kurus nevar atļauties tērēt visdažādāko brīvās HTML valodas paveidu atbalstam. (Jo valoda ir brīvāka, jo sarežģītāka ir tajā rakstīto resursu apstrāde.) DTD nosaka nosacījumus, pēc kuriem iespējams pārbaudīt XHTML dokumenta korektumu.
Lielākā daļa populārāko tīmekļa pārlūkprogrammu pēdējo versiju iekļauts XHTML atbalsts, savukārt vecākās pārlūkprogrammas apstrādā XHTML dokumentus kā parastus nestandarta HTML dokumentus. Būtībā var teikt, ka gandrīz visas datoru XHTML pārlūkprogrammas atbalsta HTML, savukārt gandrīz visas HTML pārlūkprogrammas atbalsta XHTML. Tiek uzskatīts, ka tieši tas palēnina pāreju no HTML uz XHTML. Neskatoties uz Microsoft dalību Globālā tīmekļa konsorcija standartu izstrādē, Internet Explorer neatbalsta atsevišķus XHTML paveidus. Līdz ar to tīmekļa lappušu izstrādātāji bieži vien ir spiesti izvēlēties starp standartiem atbilstošu kodu un kodu, ko spēs pareizi attēlot visas tīmekļa pārlūkprogrammas.
Noderīga XHTML iespēja ir citu XML vārdu telpu izmantošana (piemēram, MathML un SVG). Tomēr šī iespēja ir izmantojama tikai tad, ja XHTML dokuments tiek pasniegts kā XML dokuments izmantojot application/xhtml+xml MIME tipu. Ja dokuments tiek pasniegts ar text/html MIME tipu, pārlūkprogrammas to uztvert kā parastu HTML dokumentu. Ar text/html MIME tipu drīkst pasniegt tikai XHTML 1.0 dokumentus.

XHTML 1.1

Šī ir jaunākā Globālā tīmekļa konsorcija rekomendācija, kas ir XHTML 1.0 Strict reformulizācija izmantojot moduļus. Rekomendācija ietvert moduļu satvaru, kā arī vairākus standarta moduļus. Visas novecojošās HTML īpašības, piemēram, prezentācijas elementi un ietvari, ir izvākti no specifikācijas. Prezentācija tiek pilnībā kontrolēta izmantojot CSS.

XHTML 2.0

XHTML 2.0 šobrīd atrodas izstrādes stadijā. Šai versijā netiks saglabāta pilna savietojamība ar iepriekšējām HTML un XHTML versijām, tāpēc to pat var uzskatīt par pavisam jaunu valodu.

Piemērs

XHTML 1.0 Strict koda piemērs:

<?xml version="1.0" encoding="UTF-8"?>
<!DOCTYPE html PUBLIC "-//W3C//DTD XHTML 1.0 Strict//EN" 
      "http://www.w3.org/TR/xhtml1/DTD/xhtml1-strict.dtd">
<html xmlns="http://www.w3.org/1999/xhtml" xml:lang="lv" lang="lv">
 <head>
  <meta http-equiv="Content-Type" content="text/html; charset=UTF-8" />
  <title>XHTML 1.0 piemērs</title>
 </head>
 <body id="piemers" name="piemers">
  <p>Šis ir neliels <abbr title="Extensible HyperText 
Markup Language">XHTML</abbr> 1.0 Strict dokumenta piemērs.</p>
 </body>
</html>